ສຫລ ອາດເກັບຮັກສາ ອາວຸດ​ໜັກ ໄວ້ໃນຫຼາຍປະເທດ ຢູໂຣບຕາເວັນອອກ
​ຄວາມ​ເຄັ່ງ​ຕຶງ​​ແມ່ນ​ສູງ​ຢູ່​ແລ້ວ ​ໃນ​ເຂດ​ຢູ​ໂຣບຕາ​ເວັນ​ອອກ ຫຼັງຈາກ ມີການ​ຍຶດ​ເອົາ​ແຫຼມຄຣາຍ​ເມຍ​ ຂອງ​ຢູ​ເຄຣນ ​ເຂົ້າ​​​ເປັນ​ຂອງຣັດ​ເຊຍ​ ​ແລະ ບັນຫາ​ຂັດ​ແຍ້​ງໃນ​ຢູ​ເຄຣນນັ້ນ.
ບັນດາເຈົ້າໜ້າທີ່ສະຫະລັດ ກ່າວໃນວັນເສົາວານນີ້ ວ່າ ສະຫະລັດ ກຳລັງພິຈາລະນາ ທີ່ຈະເກັບສະສົມອາວຸດໜັກ ແລະ ອຸປະກອນຕ່າງໆ ໄວ້ໃນຫລາຍປະເທດ ໃນເຂດ Baltic ແລະ ຢູໂຣບຕາເວັນອອກ ຂໍ້ສະເໜີດັ່ງກ່າວ ແມ່ນເພື່ອຈະສົ່ງ ສັນຍານຢ່າງແຂງຂັນ ໄປໃຫ້ ປະທານາທິບໍດີຣັດເຊຍ ທ່ານ Vladimir Putin ຮູ້ວ່າ ສະຫະລັດ ຈະໄປຊ່ວຍປ້ອງກັນ ບັນດາປະເທດພັນທະມິດຂອງອົງການເນໂຕ້ ຢູ່ໃນເຂດຢູໂຣບຕາເວັນອອກ ການເຄື່ອນໄຫວດັ່ງກ່າວ ແມ່ນໄດ້ຖືກລາຍງານເປັນຄັ້ງທຳອິດ ຢູ່ໃນໜັງສືພິມ The New York Times ສະບັບວັນເສົາວານນີ້ ຄວາມເຄັ່ງຕຶງແມ່ນສູງຢູ່ແລ້ວ ໃນເຂດຢູໂຣບຕາເວັນອອກ ຫຼັງຈາກ ມີການຍຶດເອົາແຫຼມ ຄຣາຍເມຍຂອງຢູເຄຣນ ເຂົ້າເປັນຂອງຣັດເຊຍ ແລະ ບັນຫາຂັດແຍ້ງ ທີ່ຍັງດຳເນີນຢູ່ຕໍ່ມາ ໃນຢູເຄຣນນັ້ນ ໜັງສືພິມດັ່ງກ່າວ ລາຍງານວ່າ ລັດຖະມົນຕີປ້ອງກັນປະເທດສະຫະ ລັດ ທ່ານ Ash Carter ແລະ ທຳນຽບຂາວ ຕ້ອງໄດ້ຮັບຮອງເອົາຂໍ້ສະເໜີດັ່ງກ່າວ ທີ່ຈະສົ່ງອຸປະກອນຕ່າງໆ ແລະ ອາວຸດ ໄປຍັງ ປະເທດ ບຸລກາເຣຍ ແອັສໂຕເນຍ ລັດເວຍ ລີທົວເນຍ ໂປແລນ ໂຣມາເນຍ ແລະ ບາງທີອາດຈະຮວມທັງປະເທດຮັງກາຣີ ນຳດ້ວຍ ລັດຖະມົນຕີປ້ອງກັນປະເທດ ລັດເວຍ ທ່ານ Raimonds Vejonis ກ່າວຕໍ່ໜັງສືພິບ ຖ້າຫາກໄດ້ຮັບການອະນຸມັດ ຂໍ້ສະເໜີດັ່ງກ່າວ ຈະນຳໄປສູ່ ການສົ່ງ ອາວຸດຍຸດໂທປະກອນ ໜັກຕ່າງໆ ໄປປະຈຳການຢູ່ໃນຫຼາຍໆປະເທດ ຊຶ່ງຄັ້ງນຶ່ງເຄີຍຢູ່ພາຍໃຕ້ອິດທິພົນຂອງ ໂຊຫວຽດ ແມ່ນເປັນຄັ້ງທຳອິດ ນັບຕັ້ງແຕ່ການສິ້ນສຸດສົງຄາມເຢັນເປັນຕົ້ນມາ